**Kúpna zmluva**

uzavretá podľa § 409 až 470 zákona č. 513/1991 Zb. Obchodný zákonník v znení neskorších predpisov (ďalej len „**Obchodný zákonník**“) a podľa zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov (ďalej len „**zákon o verejnom obstarávaní**“)

(ďalej len „**Zmluva**“)

medzi nasledovnými zmluvnými stranami:

Kupujúci:

Názov: **Ministerstvo cestovného ruchu a športu Slovenskej republiky**

Sídlo: Pribinova 32, P.O.BOX 33, 810 08 Bratislava

Zastúpenie: Ing. Pavol Sýkorčin, generálny tajomník služobného úradu

*poverený ministrom cestovného ruchu a športu Slovenskej republiky v Organizačnom poriadku Ministerstva cestovného ruchu a športu Slovenskej republiky*

Osoba oprávnená na

obchodné

a vecné rokovania: Mgr. Jaroslav Pápeš MBA

IČO: 55 930 611

DIČ: 2122170677

Bankové spojenie: Štátna pokladnica

IBAN: SK84 8180 0000 0070 0069 4112

(ďalej len **„kupujúci“**)

a

Predávajúci:

Názov: [•]

Sídlo: [•]

Zastúpenie: [•]

Osoba oprávnená na

obchodné

a vecné rokovania: [•]

IČO: [•]

DIČ: [•]

Bankové spojenie: [•]

IBAN: [•]

Zapísaný v: [•]

(ďalej len **„predávajúci“**, predávajúci a kupujúci spoločne ďalej len „**zmluvné strany**“ a jednotlivo **„zmluvná strana“**).

**Úvodné ustanovenia**

1. Ministerstvo vnútra Slovenskej republiky ako verejný obstarávateľ podľa § 7 ods. 1 písm. a) zákona o verejnom obstarávaní (ďalej len „verejný obstarávateľ“) zriadilo dynamický nákupný systém (ďalej len „DNS“) s názvom "DNS - Nákup automobilov do 3,5 tony".
2. Verejný obstarávateľ prostredníctvom DNS v súlade s príslušnými ustanoveniami zákona o verejnom obstarávaní zrealizoval konkrétnu zákazku na predmet „***Nákup osobných motorových vozidiel pre MCRS - časť 2 automobil typu dodávka - elektromobil***“ (ID JOSEPHINE 59911).

**Článok I**

**Predmet zmluvy**

1. Predmetom Zmluvy je záväzok predávajúceho dodať kupujúcemu riadne a včas hnuteľnú vec – tovar vrátane dopravy do miesta dodania a odplatne previesť na kupujúceho vlastnícke právo k tejto veci podľa špecifikácie v prílohe č. 1 Zmluvy, ktorá tvorí jej neoddeliteľnú súčasť (ďalej len „**predmet kúpy / tovar**“) a záväzok kupujúceho zaplatiť zaň kúpnu cenu v súlade s čl. III. tejto zmluvy.
2. Kupujúci bude predmet kúpy využívať na plnenie svojich úloh na účely, na ktoré bol zriadený.

**Článok II**

**Čas, miesto a spôsob plnenia**

1. Predávajúci sa zaväzuje dodať a odovzdať celý predmet kúpy v súlade s dohodnutými technickými a funkčnými charakteristikami, všeobecne záväznými právnymi predpismi platnými na území SR, technickými normami a podmienkami tejto Zmluvy. Predávajúci sa zaväzuje súčasne s odovzdaním predmetu kúpy odovzdať kupujúcemu aj
2. platné osvedčenie o evidencii preukazujúce schválenie vozidla pre premávku na pozemných komunikáciách v slovenskom jazyku vydané podľa § 23 zákona č. 725/2004 Z. z. o podmienkach prevádzky vozidiel v premávke na pozemných komunikáciách a o zmene a doplnení niektorých zákonov v znení neskorších predpisov,
3. návod na obsluhu a údržbu vozidla, vrátane dodávanej výbavy a príslušenstva v slovenskom jazyku,
4. záručný list,
5. servisnú knižku v slovenskom jazyku,

(ďalej len „**doklady**“)

1. Predávajúci zabezpečí aj súvisiace služby spojené s dodaním predmetu kúpy na miesto dodania, s vyložením v mieste dodania.
2. Predávajúci sa zaväzuje dodať tovar kupujúcemu najneskôr do 20.12.2024.
3. Kupujúci sa zaväzuje predmet kúpy a doklady v mieste plnenia prevziať najneskôr do 5 pracovných dní po tom, čo ho predávajúci emailom alebo písomne na prevzatie predmetu kúpy vyzve.
4. Predávajúci je povinný dodať predmet kúpy v množstve, akosti a vyhotovení, špecifikovanom v prílohe č. 1 Zmluvy. Predmet kúpy musí byť v súlade so zákonom č. 106/2018 Z. z. o prevádzke vozidiel v cestnej premávke a o zmene a doplnení niektorých zákonov (ďalej len „zákon č. 106/2018 Z. z.“).
5. Predmet kúpy musí byť plne funkčný, spôsobilý a musí vyhovovať všetkým európskym a slovenským technickým normám a požiadavkám na prihlásenie vozidiel v SR na premávku na pozemných komunikáciách a na získanie povolenia na prevádzku a poistenie.
6. Predávajúci je povinný pred podpisom dodacieho listu vykonať alebo zabezpečiť kvalifikované vykonanie predpredajného servisu a pri odovzdaní predmetu kúpy je povinný predviesť alebo zabezpečiť prevedenie funkčnosti dodávaného predmetu kúpy kvalifikovanou osobu, inak má kupujúci právo dodávaný tovar odmietnuť prevziať. Odmietnutím kupujúceho prevziať dodávaný tovar z dôvodov podľa tohto odseku nie je kupujúci v omeškaní s prevzatím tovaru.
7. Predpredajný servis je povinný zabezpečiť predávajúci na vlastné náklady a vo svojich servisných strediskách.
8. Súčasťou dodania predmetu kúpy je záruka vykonávania záručného a pozáručného autorizovaného servisu, údržby a opráv vo vlastných servisných strediskách predávajúceho alebo servisných strediskách zmluvných partnerov predávajúceho, nachádzajúcich sa na celom území Slovenskej republiky.
9. Predávajúci sa zaväzuje v rámci autorizovaného servisu dodávať originálne náhradné diely, príslušenstvo a ostatné komponenty základnej a doplnkovej výbavy počas plynutia záručnej doby.
10. Predmet kúpy, vrátane dokladov sa považuje za prevzatý podpísaním dodacieho listu kupujúcim, v ktorom sa uvedie položkovitý súpis tovaru, jeho množstvo, dátum prevzatia, meno a podpis osoby oprávnenej na obchodné a vecné rokovania alebo osoby písomne poverenej osobou oprávnenou na obchodné a vecné rokovania za kupujúceho (ďalej len „**dodací list**“).
11. Kupujúci nadobúda vlastnícke právo k predmetu kúpy ihneď po prevzatí predmetu kúpy a podpísaní dodacieho listu, na základe čoho prechádza na neho aj nebezpečenstvo škody na predmete kúpy.
12. Kupujúci nie je povinný prevziať predmet kúpy pokiaľ má vady, a to čo i len jeho časť. V tom prípade do 5 pracovných dní od dodania predmetu kúpy predávajúcim odošle kupujúci predávajúcemu v písomnej forme pripomienky a dôvody, kvôli ktorým predmet kúpy alebo jeho časť neprevzal. Inak bude povinný predmet kúpy prevziať a podpísať dodací list.
13. Predávajúci je povinný dodať bezvadné plnenie do 30 dní odo dňa doručenia písomných pripomienok, kvôli ktorým kupujúci predmet kúpy alebo jeho časť neprevzal.
14. Predávajúci zabezpečí na svoje náklady prepis zmeny držby vlastníka tovaru (vozidla), a to na základe plnej moci udelenej kupujúcim predávajúcemu, ktorá musí byť úradne osvedčená.
15. Ak kupujúci zistí, že v registri partnerov verejného sektora nie je zapísané overenie identifikácie konečného užívateľa výhod k 31. decembru kalendárneho roka alebo ak v registri nie je zapísaná oprávnená osoba dlhšie ako 30 (tridsať) dní, bezodkladne informuje predávajúceho, že nenastane plnenie zo Zmluvy.

**Článok III**

**Kúpna cena a platobné podmienky**

1. Kúpna cena za predmet kúpy je stanovená dohodou zmluvných strán podľa zákona Národnej rady Slovenskej republiky č. 18/1996 Z. z. o cenách v znení neskorších predpisov a vyhláškou Ministerstva financií Slovenskej republiky č. 87/1996 Z. z., ktorou sa vykonáva zákon Národnej rady Slovenskej republiky č. 18/1996 Z. z. o cenách v znení neskorších predpisov nasledovne:

[•] Eur bez DPH

(slovom: [•] Eur a [•] euro centov bez DPH)

[•] Eur s DPH.

(slovom,: [•] Eur a [•] euro centov s DPH)

1. Cena podľa odseku 1 tohto článku obsahuje všetky náklady spojené s dodaním tovaru vrátane colných a daňových poplatkov, odovzdaním, odskúšaním, predvedením predmetu kúpy a vykonania poučenia a zaškolenia obsluhy v mieste plnenia Zmluvy,
2. V prípade zmeny zákonnej sadzby DPH sa cena za poskytovanie služieb mení v rozsahu zmeny zákonnej sadzby DPH.
3. Kúpna cena podľa tejto Zmluvy je konečná a jej zmena nie je prípustná okrem sadzby zákonnej DPH.
4. Právo na zaplatenie kúpnej ceny alebo jej príslušnej časti vznikne predávajúcemu po prevzatí predmetu kúpy alebo jej časti kupujúcim, na základe faktúry vystavenej predávajúcim.
5. Predávajúci je povinný faktúru doručiť do podateľne v sídle kupujúceho, v lehote 15 dní po vzniku práva na zaplatenie.
6. Faktúra je splatná do 30 dní od doručenia do sídla kupujúceho.
7. Neoddeliteľnou súčasťou faktúry je podpísaný dodací list.
8. Faktúra musí mať všetky náležitosti stanovené príslušnými predpismi. Ak faktúra nebude obsahovať predpísané náležitosti alebo budú v nej uvedené nesprávne, alebo neúplné údaje je kupujúci oprávnený túto faktúru vrátiť pred jej splatnosťou predávajúcemu na prepracovanie, ktorý vyhotoví novú faktúru, ktorej plynie nová 30 (tridsať) dňová lehota splatnosti od jej doručenia kupujúcemu.

**Článok IV**

**Vyhlásenia predávajúceho**

1. Predávajúci vyhlasuje, že je výlučným vlastníkom predmetu kúpy, že na predmete kúpy neviaznu žiadne dlhy a záložné práva a nie sú mu známe ani iné práva v prospech tretích osôb, a to ani čiastočné, ktoré by obmedzovali dispozičné právo predávajúceho s predmetom kúpy a tieto sú spôsobilé na riadne užívanie za účelom ich podstaty.
2. Predmet kúpy nie je v súčasnej dobe predmetom súdneho sporu, ktorý by mohol viesť k spochybneniu vlastníckeho práva predávajúceho k predmetu kúpy.
3. Predávajúci vyhlasuje, že nemá vedomosť o tom, že by tretia osoba mala alebo uplatňovala voči nemu vlastnícke právo alebo iné právo obmedzujúce jeho nakladanie s predmetom kúpy. Kupujúci nadobúda vlastnícke právo k predmetu kúpy aj v prípade, ak sa neskôr preukáže, že predávajúci nebol vlastníkom predmetu kúpy podľa § 446 Obchodného zákonníka.
4. Predávajúci má povinnosť zapísať sa do registra partnerov verejného sektora, ak sú splnené podmienky podľa § 2 ods. 1 zákona č. 315/2016 Z. z. o registri partnerov verejného sektora a o zmene a doplnení niektorých zákonov v znení neskorších predpisov (ďalej len „**zákon č. 315/2016 Z. z.**“). Nesplnenie tejto povinnosti podľa § 19 ods. 3 zákona o verejnom obstarávaní bude mať za následok odstúpenie od Zmluvy zo strany kupujúceho.
5. Ak dôjde k zmene Zmluvy podľa § 18 ods. 8 zákona o verejnom obstarávaní, povinnosti vyplývajúce z odseku 4 tohto článku sa vzťahujú aj na nového predávajúceho.
6. Predávajúci sa zaväzuje neodkladne písomne informovať kupujúceho o každom prípadnom zdržaní, či iných skutočnostiach, ktoré by mohli ohroziť včasné a riadne plnenie predmetu Zmluvy.
7. Ak predávajúci poskytne predmet kúpy podľa prílohy č. 1 Zmluvy subdodávateľmi, je povinný na požiadanie kupujúceho predložiť mu všetky zmluvy uzatvorené so subdodávateľmi týkajúce sa predmetu tejto Zmluvy.
8. Ak sa ukáže niektoré z vyhlásení uvedených vyššie v tomto článku Zmluvy alebo iné vyhlásenia predávajúceho uvedené v Zmluve čo i len čiastočne ako nepravdivé, je kupujúci oprávnený od Zmluvy odstúpiť.

**Článok V**

**Subdodávateľ, zmena subdodávateľa**

1. Ak kupujúci poskytne predmet kúpy podľa prílohy č. 1 Zmluvy počas jej trvania subdodávateľmi, prílohou č. 3 Zmluvy je zoznam subdodávateľov predávajúceho.
2. Ak bude mať počas plnenia tejto Zmluvy predávajúci záujem uzavrieť zmluvu so subdodávateľom, ktorý sa bude podieľať na realizácii predmetu kúpy, je povinný rešpektovať nasledovné pravidlá:
	1. každý subdodávateľ musí spĺňať podmienky týkajúce sa osobného postavenia podľa § 32 ods. 1, prípadne aj § 34 ods.1 písm. g) zákona o verejnom obstarávaní vo vzťahu k tej časti predmetu kúpy, ktorú má plniť a nesmú u neho existovať dôvody na vylúčenie podľa § 40 ods. 6 písm. a) až g) a § 40 ods. 7 a 8 zákona o verejnom obstarávaní, t. j. musí preukázať, že je oprávnený poskytovať službu zodpovedajúcu predmetu kúpy, ak to nepreukáže, kupujúci odstúpi od Zmluvy,
	2. ak sú splnené podmienky podľa § 2 zákona č. 315/2016 Z. z. v znení neskorších predpisov, subdodávateľ má povinnosť byť zapísaný v registri partnerov verejného sektora; nesplnenie tejto povinnosti alebo výmaz subdodávateľa z registra partnerov verejného sektora môže mať za následok odstúpenie od Zmluvy podľa § 19 ods. 3 zákona o verejnom obstarávaní,
	3. každý subdodávateľ musí byť schopný realizovať príslušnú časť predmetu kúpy v rovnakej kvalite ako predávajúci. Identifikáciu subdodávateľa spolu s dokladmi preukazujúcimi splnenie podmienok účasti podľa § 32, prípadne aj § 34 ods. 1 písm. g) zákona o verejnom obstarávaní, musí predávajúci predložiť kupujúcemu najneskôr 3 (tri) pracovné dni pred začatím plánovanej subdodávky subdodávateľom. Kupujúci má právo odmietnuť podiel na realizácii plnenia predmetu kúpy subdodávateľom, ak nie sú splnené podmienky uvedené v odseku 2 písm. a) tohto článku Zmluvy.
3. Ak subdodávateľ nesplní podmienku uvedenú v odseku 1 písm. b) tohto článku alebo ak dôjde k jeho výmazu z registra partnerov verejného sektora, má kupujúci nárok na zmluvnú pokutu vo výške 5 % z ceny plnenia.
4. K zmene subdodávateľa môže dôjsť len na základe udeleného súhlasu kupujúceho. Predávajúci je povinný kupujúcemu najneskôr do 3 (troch) pracovných dní pred zmenou subdodávateľa, predložiť písomné oznámenie o zmene subdodávateľa, ktoré bude obsahovať minimálne: podiel zákazky, ktorý má predávajúci v úmysle zadať subdodávateľovi, časť predmetu kúpy, ktorú má subdodávateľ poskytnúť, identifikačné údaje navrhovaného subdodávateľa, údaje o osobe oprávnenej konať za subdodávateľa v rozsahu meno a priezvisko, adresa pobytu, dátum narodenia a doklady na preukázanie splnenia podmienok účasti týkajúce sa osobného postavenia navrhovaného subdodávateľa podľa § 32 ods. 1, prípadne aj § 34 ods. 1 písm. g) zákona o verejnom obstarávaní a nesmú u neho existovať dôvody na vylúčenie podľa § 40 ods. 6 písm. a) až g) a § 40 ods. 7 a 8 zákona o verejnom obstarávaní.
5. Ak navrhovaný subdodávateľ nebude spĺňať podmienky účasti podľa § 32 ods. 1, prípadne aj § 34 ods. 1 písm. g) zákona o verejnom obstarávaní alebo budú u neho existovať dôvody na vylúčenie podľa § 40 ods. 6 písm. a) až g) a § 40 ods. 7 a 8 zákona o verejnom obstarávaní, kupujúci písomne požiada o jeho nahradenie. Predávajúci doručí návrh nového subdodávateľa do 3 (troch) pracovných dní odo dňa doručenia žiadosti o jeho nahradenie, ak kupujúci neurčí dlhšiu lehotu. V prípade porušenia týchto dojednaní o zmene subdodávateľa alebo ak dôjde k jeho výmazu z registra partnerov verejného sektora, bude sa to považovať za podstatné porušenie zmluvnej povinnosti a kupujúci bude oprávnený od tejto Zmluvy odstúpiť. V prípade porušenia povinnosti podľa tohto bodu má kupujúci nárok na zmluvnú pokutu.
6. Zmena subdodávateľa podlieha schváleniu kupujúceho. Nový subdodávateľ musí spĺňať povinnosti uvedené v odseku 2 tohto článku Zmluvy. Nesplnenie tejto povinnosti môže mať za následok odstúpenie od Zmluvy zo strany kupujúceho.

**Článok VI**

**Zodpovednosť za vady, záruka za akosť**

1. Predávajúci sa zaväzuje, že dodá tovar v druhu, množstve, akosti a v kvalitatívnom prevedení podľa podmienok dohodnutých v tejto Zmluve a Prílohe č. 1 Zmluvy.
2. Predávajúci zodpovedá za vady, ktoré má tovar alebo ktorákoľvek jeho časť v čase jeho riadneho odovzdania a prevzatia kupujúcim aj keď sa vada stane zjavnou neskôr. Povinnosti predávajúceho vyplývajúce zo záruky za akosť tovaru tým nie sú dotknuté. Predávajúci zároveň zodpovedá za akékoľvek vady, ktoré vzniknú po prechode nebezpečenstva škody na tovare na kupujúceho, ak boli spôsobené porušením povinnosti predávajúceho.
3. Na dodaný tovar spolu s príslušenstvom a výbavou poskytuje predávajúci záruku v trvaní záručnej doby určenej výrobcom tovaru.
4. Záruka začína plynúť odo dňa prevzatia tovaru kupujúcim. Pre nároky z vád tovaru sa použijú ust. § 436a a nasl. Obchodného zákonníka.
5. Počas záručnej doby má kupujúci právo požadovať a predávajúci povinnosť okrem iného bezodplatne odstrániť vady tovaru, dodať náhradný tovar za vadný tovar alebo požadovať zľavu z kúpnej ceny.
6. Oznámenie vád (reklamácia) musí byť u predávajúceho vykonané písomne, pričom vada musí byť dostatočne a zrozumiteľne špecifikovaná. Záručná doba sa predlžuje o dobu od uplatnenia vady až do jej odstránenia. Predávajúci je povinný začať s odstraňovaním riadne uplatnenej vady na vlastné náklady bez zbytočného odkladu od ich oznámenia a reklamáciu je povinný vybaviť v lehote do 30 dní odo dňa oznámenia vád (reklamácie).
7. V prípade, že predávajúci neodstráni poruchu do 5 pracovných dní od začatia prác na odstraňovaní poruchy, je povinný poskytnúť kupujúcemu náhradné vozidlo až do času riadneho odstránenia poruchy. Takto poskytnuté náhradné vozidlo nie je kupujúci povinný prijať.
8. Zmluvné strany sa dohodli, že ak predávajúci neodstráni vady tovaru alebo nedodá chýbajúce časti tovaru vôbec alebo v lehote najneskôr do 30 dní odo dňa oznámenia vád (reklamácie), predávajúci zaplatí kupujúcemu jednorazovú zmluvnú pokutu vo výške 25% z kúpnej ceny reklamovaného tovaru bez DPH uvedenej v článku III ods. 1 Zmluvy. Zmluvné strany sa dohodli, že kupujúci je následne oprávnený zadať odstránenie vady tovaru tretej osobe, pričom všetky náklady súvisiace s odstránením vady treťou osobou je povinný znášať predávajúci alebo je kupujúci oprávnený požadovať od predávajúceho o výmenu vadného tovaru za nový tovar alebo ak lehota na vybavenie reklamácie je prekročená a predávajúci neodstránil vady tovaru alebo jeho časti / nedodal chýbajúce časti tovaru vôbec, kupujúci môže od Zmluvy odstúpiť z dôvodu jeho podstatného porušenia.
9. Uplatnením nárokov z vád tovaru nie sú dotknuté nároky kupujúceho na náhradu škody alebo na odstúpenie od Zmluvy.
10. V prípade, že kupujúcemu vznikne škoda v dôsledku porušenia povinnosti predávajúceho, je predávajúci povinný takto vzniknutú škodu v plnom rozsahu kupujúcemu nahradiť.
11. Predávajúci nenesie žiadnu zodpovednosť za vady tovaru, ktoré boli spôsobené neodbornou prevádzkou, obsluhou a/alebo údržbou vykonávanou kupujúcim.

**Článok VII**

**Servis predmetu kúpy**

1. Záručný servis, ako aj garančné prehliadky (rozumie sa odstraňovanie prevádzkových porúch a porúch, ktoré vzniknú bežným opotrebovaním na každej časti predmetu kúpy) sa predávajúci zaväzuje poskytnúť počas záručnej doby bezodplatne.
2. Opravy predávajúci realizuje na základe objednávky doručenej formou e-mailu a následne písomne poštou na adresu predávajúceho uvedenú v Zmluve.
3. Predávajúci sa zaväzuje začať práce smerujúce k odstráneniu poruchy najneskôr do 48 hod. od jej nahlásenia.
4. Po odstránení poruchy (opravou alebo výmenou dielu) bude overená funkčnosť a následne zrealizovaný zápis, kde budú uvedené nasledujúce skutočnosti: dátum nahlásenia poruchy, dátum nástupu servisného pracovníka predávajúceho na odstránenie poruchy, EČV vozidla, popis poruchy, navrhnutý termín pre odstránenie poruchy, spôsob odstránenia poruchy, skutočný dátum odstránenia poruchy, meno servisného zamestnanca predávajúceho, ktorý odstránenie poruchy zrealizoval. Zápis bude podpísaný oboma zmluvnými stranami, resp. osobami oprávnenými na vecné a obchodného rokovania.
5. Predávajúci poskytuje kupujúcemu záruku za opravy v rámci záručného servisu aj na dodané náhradné diely v trvaní 12 mesiacov odo dňa podpísania zápisu podľa odseku 4 tohto článku Zmluvy osobami oprávnenými na vecné a obchodné rokovania za každý realizovaný servis a opravu.

**Článok VIII**

**Zmluvné sankcie**

1. V prípade omeškania predávajúceho s dodaním predmetu kúpy podľa čl. II ods. 1 tejto Zmluvy vzťahuje sa na neho zmluvná pokuta vo výške 0,5 % z ceny predmetu kúpy za každý aj začatý deň omeškania, pokiaľ sa zmluvné strany nedohodlo na inom termíne dodania tovaru.
2. V prípade porušenia povinnosti predávajúceho dodať tovar riadne (v rozsahu, kvalite a vlastnostiach požadovaných kupujúcim) má kupujúci právo na zmluvnú pokutu vo výške 0,5% z kúpnej ceny bez DPH uvedenej v článku III ods. 1 Zmluvy za každý aj začatý deň omeškania s dodaním tovaru riadne.
3. V prípade omeškania predávajúceho s plnením si svojich povinností uvedených v čl. IV ods. 4 tejto Zmluvy, vzťahuje sa na neho zmluvná pokuta vo výške 5.000,00 Eur z ceny predmetu kúpy za každý aj začatý deň omeškania.
4. Ak vznikne kupujúcemu právo na odstúpenie od Zmluvy podľa § 15 ods. 1 zákona č. 315/2016 Z. z. v znení zákona č. 241/2019 Z. z., má kupujúci zároveň nárok na zmluvnú pokutu vo výške 5% z ceny plnenia.
5. V prípade omeškania kupujúceho so zaplatením faktúry podľa článku III sa na neho vzťahuje zmluvná pokuta vo výške 0,05 % z fakturovanej sumy za každý aj začatý deň omeškania.
6. Za omeškanie sa nepovažuje stav, ktorý vznikol v lehote na plnenie mimo moci a vôle neplniacej zmluvnej strany a pokiaľ stále trvá.
7. Ustanovenia o náhrade škody pre škodu spôsobenú prípadom, na ktorý sa vzťahuje zmluvná pokuta týmto nie sú dotknuté. Poškodená strana je oprávnená požadovať zaplatenie náhrady škody presahujúcej výšku zmluvnej pokuty.
8. Okrem porušení záväzkov predávajúceho výslovne uvedených v tomto článku Zmluvy, má kupujúci právo požadovať od predávajúceho zaplatenie zmluvnej pokuty vo výške 1000,00 eur za každý jednotlivý prípad porušenia ostatných záväzkov a povinností predávajúceho, k plneniu a/alebo dodržiavaniu sa zaviazal touto Zmluvou, ak pre jednotlivé porušenie záväzku predávajúceho nie je v príslušnom zmluvnom ustanovení dohodnutá osobitná zmluvná pokuta. Aj v tomto prípade platí, že ak to povaha porušenej povinnosti umožňuje, zmluvná pokuta môže byť uložená za každý, aj začatý kalendárny deň omeškania a môže byť uložená aj opakovane za to isté porušenie.
9. Zmluvné pokuty sú splatné 30. dňom odo dňa, kedy malo dôjsť k nesplneniu povinnosti, na porušenie ktorej sa vzťahuje zmluvná pokuta. Ustanovenia článku III sa pre fakturáciu zmluvnej pokuty použijú primerane.
10. Zmluvné strany prehlasujú, že považujú dohodnuté výšky zmluvnej pokuty v tomto článku Zmluvy za primerané, vzhľadom na charakter a povahu zmluvnou pokutou zabezpečovanej povinnosti predávajúceho a cenu tovaru.

**Článok IX**

**Ukončenie Zmluvy**

1. Zmluva zaniká:
	1. vzájomnou písomnou dohodou zmluvných strán,
	2. písomným odstúpením od Zmluvy,
	3. písomnou výpoveďou.
2. Dohoda podľa odseku 1 písm. a) tohto článku Zmluvy musí byť uzatvorená písomne, podpísaná oboma zmluvnými stranami a musí obsahovať dohovor o vzájomnom vyrovnaní nevysporiadaných majetkovoprávnych vzťahov vzniknutých v súvislosti so Zmluvou, inak je neplatná.
3. Každá zo zmluvných strán môže od Zmluvy odstúpiť v prípade podstatného porušenia povinností druhou zmluvnou stranou. Odstúpenie je účinné doručením písomného oznámenia o odstúpení druhej zmluvnej strane. Odstúpenie musí mať písomnú formu, musí byť doručené druhej zmluvnej strane a musí v ňom byť uvedený konkrétny dôvod odstúpenia, inak je neplatné. Odstúpením od Zmluvy sa Zmluvy neruší od počiatku, ale až odo dňa doručenia odstúpenia druhej zmluvnej strane.
4. Kupujúci je oprávnený odstúpiť od Zmluvy pri podstatnom porušení Zmluvy predávajúcim pričom za podstatné porušenie Zmluvy predávajúcim sa považuje najmä ak:
5. predávajúci porušil svoje povinnosti uvedené v Zmluve, t.j. nedodal predmet kúpy v termíne podľa Zmluvy,
6. na predávajúceho bol podaný návrh na vyhlásenie konkurzu, bol na jeho majetok vyhlásený konkurz alebo bol návrh na jeho vyhlásenie zamietnutý pre nedostatok majetku alebo vstúpil do likvidácie alebo bolo začaté konanie o reštrukturalizácii,
7. predávajúci pri plnení Zmluvy závažným spôsobom porušuje práva tretích osôb,
8. ak ktorékoľvek vyhlásenie/prehlásenie/záväzok predávajúceho uvedené v tejto Zmluve je nepravdivé ku dňu uzatvorenia Zmluvy a/alebo sa takým stane počas plnenia tejto Zmluvy,
9. po vykonaní fyzickej obhliadky tovaru u predávajúceho za účelom posúdenia zhody predložených dokumentov týkajúcich sa technických a iných parametrov so zadanými parametrami kupujúcim na predmet kúpy sa preukáže, že tovar nespĺňa akýkoľvek zo zadaných parametrov podľa Prílohy č. 1 Zmluvy.
10. Kupujúci je oprávnený odstúpiť od Zmluvy aj podľa § 19 zákona o verejnom obstarávaní.
11. Kupujúci je oprávnený odstúpiť od Zmluvy aj podľa § 15 ods. 1 zákona č. 315/2016 Z. z. v znení zákona č. 241/2019 Z. z. alebo ak zistí, že došlo k porušeniu zákazu vykonávať úkony oprávnenej osoby z dôvodu jej vylúčenia alebo ak v registri partnerov verejného sektora nie je oprávnená osoba zapísaná dlhšie ako 30 (slovom: tridsať) dní.
12. Predávajúci je oprávnený odstúpiť od Zmluvy pri podstatnom porušení Zmluvy kupujúcim, pričom za podstatné porušenie Zmluvy kupujúcim sa považuje ak je kupujúci v omeškaní s platbou za faktúru o viac ako 30 dní po jej splatnosti.
13. Zmluvu môže ktorákoľvek zo zmluvných strán písomne vypovedať bez udania dôvodu s výpovednou lehotou 2 mesiacov. Výpovedná lehota začína plynúť prvým dňom mesiaca nasledujúceho po mesiaci, v ktorom bola písomná výpoveď doručená druhej zmluvnej strane.
14. Predčasné ukončenie Zmluvy, bez ohľadu na zmluvnú stranu, ktorá Zmluvu vypovedala alebo od nej odstúpila, sa nedotýka zodpovednosti predávajúceho za vady dovtedy dodaného plnenia predmetu kúpy.

**Článok X**

**Doručovanie a komunikácia zmluvných strán**

1. Každá komunikácia podľa Zmluvy medzi zmluvnými stranami bude prebiehať prostredníctvom oprávnených osôb - štatutárnych orgánov zmluvných strán, alebo osôb oprávnených na vecné a obchodné rokovania uvedených v záhlaví Zmluvy. Na vylúčenie pochybnosti, osoby oprávnené na obchodné a vecné rokovania sú oprávnené na všetky úkony vo veciach Zmluvy, okrem úkonov smerujúcich k zmene alebo ukončeniu zmluvy. V prípade zmeny osôb uvedených v záhlaví Zmluvy, sú zmluvné strany povinné túto zmenu bezodkladne oznámiť, na vylúčenie pochybností sa pri takejto zmene neuzatvára dodatok k Zmluve.
2. Všetky oznámenia medzi zmluvnými stranami týkajúce sa plnenia Zmluvy musia byť vykonané v písomnej podobe a doručené osobne, elektronicky alebo poštou druhej zmluvnej strane podľa tohto článku Zmluvy.
3. Zmluvné strany sa dohodli, že písomnú podobu komunikácie považujú za zachovanú aj v prípade elektronickej komunikácie (e-mail).
4. Akákoľvek písomná komunikácia medzi zmluvnými stranami sa na účely plnenia Zmluvy bude považovať za doručenú v prípade:
5. osobného doručenia prostredníctvom kuriérskej služby alebo inak, po jej prijatí,
6. doručenia e-mailom, po doručení potvrdenia od príjemcu o prijatí, pričom príjemca nie je oprávnený vo vlastnom e-mailom klientovi odmietnuť odoslanie potvrdenia o prijatí e-mailu, alebo
7. doporučenej zásielky, k dátumu uvedenému na potvrdení o doručení alebo na potvrdení o tom, že zásielku nemožno doručiť.
8. Za deň doručenia zásielky zmluvnej strane, ktorej bola adresovaná, sa považuje deň:
9. v ktorom ju táto zmluvná strana odoprela prijať,
10. ktorým márne uplynula odberná lehota pre jej vyzdvihnutie si na pošte alebo
11. v ktorý bola na nej zamestnancom pošty vyznačená poznámka, že “adresát sa odsťahoval”, “adresát je neznámy” alebo iná poznámka, ktorá podľa poštového poriadku znamená nedoručiteľnosť zásielky.

**Článok XI**

**Ochrana osobných údajov**

1. Zmluvné strany majú zavedenú štandardnú ochranu osobných údajov, ktorá spočíva v prijatí primeraných technických a organizačných opatrení na zabezpečenie spracúvania osobných údajov len na konkrétny účel, minimalizácie množstva získaných osobných údajov a rozsahu ich spracúvania, doby uchovávania a dostupnosti osobných údajov. Zmluvné strany spracúvajú osobné údaje v súlade s Nariadením Európskeho parlamentu a Rady (EÚ) 2016/679 z 27. apríla 2016 o ochrane fyzických osôb pri spracúvaní osobných údajov a o voľnom pohybe takýchto údajov, ktorým sa zrušuje smernica 95/46/ES (všeobecné nariadenie o ochrane údajov) (Ú. v. EÚ L 119, 4.5.2016), ako aj zákonom č. 18/2018 Z. z. o ochrane osobných údajov a o zmene a doplnení niektorých zákonov v znení neskorších predpisov.
2. Zmluvné strany informácie a údaje, na ktoré sa vzťahuje ochrana osobných údajov poskytnú len osobe, ktorej sa týkajú.
3. Informácie a údaje, na ktoré sa vzťahuje ochrana osobných údajov sa poskytnú súdu, prokuratúre alebo inému orgánu štátu na účely plnenia jeho úloh podľa osobitného predpisu alebo na účely odhaľovania, vyšetrovania a stíhania trestných činov.
4. Informácie o spracúvaní osobných údajov dotknutých osôb sú dostupné na stránke [www.mincrs.sk](http://www.mincrs.sk), v časti Ministerstvo - GDPR, Ochrana osobných údajov a zmluvná strana podpisom tejto Zmluvy potvrdzuje, že sa s nimi oboznámila.

**Článok XII**

**Osobitné protikorupčné ustanovenia**

1. Pri plnení tejto Zmluvy sa predávajúci zaväzuje dodržiavať platné právne predpisy vzťahujúce sa ku korupcii a korupčnému správaniu.
2. Predávajúci podpisom tejto Zmluvy zároveň vyhlasuje, že:
3. pozná znaky korupcie a korupčného správania,
4. zdrží sa akejkoľvek formy korupcie a korupčného správania v súvislosti s plnením záväzkov vyplývajúcich z tejto Zmluvy,
5. poskytne súčinnosť v prípade posudzovania podozrenia z korupcie alebo korupčného správania,
6. zdrží sa akýchkoľvek foriem korupcie súvisiacich s plnením Predmetu Zmluvy alebo záväzkov vyplývajúcich z tejto Zmluvy, ktorú plánuje, alebo ktorú už uzavrel s kupujúcim,
7. bezodkladne oznámi kupujúcemu akékoľvek podozrenie z korupcie a poskytne súčinnosť pri preskúmavaní tohto oznámenia,
8. nie je v konflikte záujmov vo vzťahu k zamestnancom kupujúceho, ktorý by mohol ovplyvniť realizáciu Predmetu Zmluvy s kupujúcim.
9. Predávajúci sa podpisom tejto Zmluvy zaväzuje predchádzať korupcii v súvislosti s príslušnou transakciou, projektom, činnosťou alebo vzťahom vyplývajúcich z tejto Zmluvy, a to podľa prílohy č. 4 - Protikorupčná doložka, ktorá je neoddeliteľnou súčasťou tejto Zmluvy.
10. Túto Zmluvu je možné ukončiť aj z dôvodov uvedených v prílohe č. 4 tejto Zmluvy.

**Článok XIII**

**Záverečné ustanovenia**

1. Zmluva nadobúda platnosť dňom jej podpísania zmluvnými stranami a účinnosť dňom nasledujúcim po dni jej zverejnenia v Centrálnom registri zmlúv vedenom Úradom vlády Slovenskej republiky podľa § 47a ods. 1 zákona č. 40/1964 Zb. Občiansky zákonník v znení zákona č. 546/2010 Z. z. v nadväznosti na § 5a ods. 1 a 6 zákona č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií) v znení neskorších predpisov.
2. Ak sa niektorá časť Zmluvy stane neplatnou, nerobí táto skutočnosť neplatnou celú Zmluvu. Zmluvné strany sa dohodli, že v takomto prípade vynaložia maximálne úsilie na konvalidáciu neplatnej časti Zmluvy.
3. Každá zmluvná strana je povinná oznámiť druhej zmluvnej strane zmenu svojich identifikačných údajov uvedených v záhlaví tejto Zmluvy do 5 (piatich) pracovných dní odo dňa, kedy k tejto zmene došlo.
4. Zmluvné strany zhodne prehlasujú, že si túto Zmluvu pred jej podpísaním prečítali, jej ustanoveniam porozumeli, že Zmluva bola uzatvorená po vzájomnom prerokovaní, že nebola uzatvorená v tiesni, ani za inak jednostranne nevýhodných podmienok a na znak súhlasu ju vlastnoručne podpisujú.
5. Práva a povinnosti neupravené touto Zmluvou sa budú riadiť príslušnými ustanoveniami Obchodného zákonníka a všeobecne záväznými právnymi predpismi účinnými na území Slovenskej republiky.
6. Akékoľvek zmeny a dodatky k Zmluve je možné uskutočniť len podľa § 18 zákona o verejnom obstarávaní a vo forme písomných dodatkov podpísaných oboma zmluvnými stranami.
7. Táto Zmluva je vyhotovená v 6 (šiestich) rovnopisoch, z ktorých 2 (dva) rovnopisy sú určené pre predávajúceho a 4 (štyri) rovnopisy pre kupujúceho.
8. Nedeliteľnou súčasťou tejto Zmluvy sú prílohy:

Príloha č. 1 Špecifikácia predmetu kúpy

Príloha č. 2: Štruktúrovaný rozpočet

Príloha č. 3: Zoznam subdodávateľov

Príloha č. 4: Protikorupčná doložka.

 Za kupujúceho: Za predávajúceho:

 V Bratislave dňa [•] V [•] dňa

 .................................................... ...................................................

 [•] [•]

 generálny tajomník

 služobného úradu ministerstva

**Príloha č. 1 ku Zmluve**

**Špecifikácia predmetu kúpy**

Obsahom tejto prílohy sú všetky hárky prílohy č. 1 výzvy na predkladanie ponúk vyplnené v súlade s ponukou úspešného uchádzača, okrem hárku „štruktúrovaný rozpočet“.

**Príloha č. 2 ku Zmluve**

**Štruktúrovaný rozpočet**

Obsahom tejto prílohy zmluvy je hárok „štruktúrovaný rozpočet“ vyplnený podľa ponuky úspešného uchádzača

**Príloha č. 3 ku Zmluve**

**Zoznam subdodávateľov**

|  |  |  |  |  |  |
| --- | --- | --- | --- | --- | --- |
| P.č. | Obchodné meno, sídlo subdodávateľa | Osoba oprávnená konať za subdodávateľa (meno a priezvisko, adresa pobytu, dátum narodenia)(kontakt email/mobil) | IČO | Predmet subdodávky | % podiel na zákazke |
| 1. |  |  |  |  |  |

**Príloha č. 4 ku Zmluve**

Protikorupčná doložka

V súvislosti s uzavretím a plnením záväzkov na základe tejto Zmluvy sa predávajúci zaväzuje, že:

1. každá osoba konajúca v jeho mene sa zdrží akejkoľvek činnosti, ktorá má povahu korupcie alebo korupčného správania, alebo poskytovania darov ktorémukoľvek zamestnancovi alebo štatutárnemu zástupcovi kupujúceho alebo im spriazneným osobám, alebo osobe konajúcej v mene kupujúceho, s cieľom urýchliť bežné činnosti kupujúceho alebo dojednať výhody pre seba alebo inú osobu, ktorá sa podieľa na uzavretí alebo realizácii tejto Zmluvy,
2. v prípade dôvodného podozrenia, že ktorákoľvek fyzická osoba alebo právnická osoba konajúca v jeho mene sa priamo alebo cez sprostredkovateľa podieľala na korupcii alebo korupčnom správaní alebo inej protizákonnej činnosti v súvislosti s uzavretím alebo plnením tejto Zmluvy alebo prisľúbila, ponúkla alebo poskytla dar alebo inú nenáležitú výhodu, v očakávaní výhody pri získavaní, zachovávaní či realizácii zmluvných vzťahov s kupujúcim, predávajúci bezodkladne oznámi túto skutočnosť príslušnému orgánu, alebo v prípade pochybnosti o okolnostiach takéhoto dôvodného podozrenia túto skutočnosť oznámi kupujúcemu,
3. v prípade, keď ho kupujúci upozorní, že má dôvodné podozrenie o porušení ktoréhokoľvek ustanovenia tejto doložky, je predávajúci povinný poskytnúť potrebnú súčinnosť pri objasňovaní podozrenia, vrátane všetkých potrebných dokumentov; kupujúci môže prijať potrebné opatrenia na ochranu svojho dobrého mena; neposkytnutie súčinnosti na odstránenie tohto dôvodného podozrenia je dôvodom na vypovedanie tejto Zmluvy.
4. v prípade, keď sa preukáže, že predávajúci sa priamo alebo cez sprostredkovateľa podieľal na korupcii alebo inej protizákonnej činnosti v súvislosti s uzavretím alebo plnením tejto zmluvy, kupujúci je oprávnený aj bez predchádzajúceho upozornenia odstúpiť od tejto Zmluvy s okamžitou platnosťou bez toho, aby predávajúcemu vznikol akýkoľvek nárok zo zodpovednosti za odstúpenie kupujúceho od tejto Zmluvy, ak nebolo dohodnuté inak; predávajúci sa zaväzuje, že ak sa preukáže jeho porušenie ustanovení tejto doložky, odškodní kupujúceho v maximálnom možnom rozsahu alebo nahradí náklady vzniknuté v súvislosti s porušením tejto protikorupčnej doložky.

**Vysvetlenie pojmov:**

**Korupciou** sa rozumie ponúkanie, sľubovanie, poskytnutie, prijatie alebo požadovanie neoprávnenej výhody akejkoľvek majetkovej alebo nemajetkovej hodnoty, konania alebo zdržanie sa konania, priamo alebo cez sprostredkovateľa, v súvislosti s obstarávaním veci všeobecného záujmu alebo v rozpore s platnými právnymi predpismi, ako aj úplatok alebo odmena pre osobu za to, aby konala alebo sa zdržala konania v súvislosti s plnením svojich povinností, výkonom právomocí, povolania alebo funkcie. Pod pojmom korupcia sa rozumie aj zneužitie moci alebo postavenia vo vlastný prospech alebo v prospech iných osôb.

**Korupčným správaním** sa rozumie konanie poškodzujúce verejný záujem, najmä zneužívanie moci, právomoci, vplyvu či postavenia, navádzanie na takéto zneužitie, klientelizmus, rodinkárstvo, protekcionárstvo, vydieranie, uprednostňovanie osobného záujmu pred verejným záujmom pri plnení služobných alebo pracovných úloh, poskytovanie a prijímanie nenáležitých výhod bez oprávneného nároku na poskytnutie protislužby (tzv. prikrmovanie), sprenevera verejných zdrojov, prejavy, o ktorých je možné odôvodnene predpokladať, že osoba dáva najavo svoj úmysel byť účastníkom korupčného vzťahu.

**Spriaznenou osobou** sa rozumie blízka osoba podľa § 116 zákona č. 40/1964 Zb. Občiansky zákonník; príslušník určitej politickej strany, ktorej je alebo bol zamestnanec členom; fyzická osoba, právnická osoba a ich združenie, s ktorým zamestnanec udržiava alebo udržiaval obchodné styky, alebo ktorého je alebo bol členom; právnická osoba, v ktorej má zamestnanec priamo alebo nepriamo majetkovú účasť alebo osobné prepojenie prostredníctvom blízkych osôb; fyzická osoba a právnická osoba, z ktorej činnosti má zamestnanec prospech; alebo iná osoba, ktorú zamestnanec pozná na základe predchádzajúcich profesijných alebo iných vzťahov a tieto vzťahy medzi zamestnancom a dotknutou osobou vzbudzujú oprávnené obavy o nestrannosť zamestnanca.

**Dôvodným podozrením** sa rozumie začatie trestného stíhania podľa § 199 zákona č. 301/2005 Z. z. Trestný poriadok v znení zákona č. 6/2019 Z. z. alebo podľa § 23 zákona č. 91/2016 Z. z. o trestnej zodpovednosti právnických osôb a o zmene a doplnení niektorých zákonov.

**Preukázaním** sa rozumie právoplatné rozhodnutie príslušného orgánu v merite veci.